Na temelju članka 38. Statuta Hrvatske gospodarske komore (NN br. 39/16) i Odluke o raspisivanju izbora za predsjednika Hrvatske gospodarske komore Klasa: 023-02/17-02/14, Ur. broj: 311-05-17-03, od 28. prosinca 2017. godine Upravni odbor Hrvatske gospodarske komore raspisuje

**JAVNI POZIV**

**za podnošenje kandidatura za izbor predsjednika Hrvatske gospodarske komore u mandatnom razdoblju 2018. do 2022.**

**I.**

Upravni odbor Hrvatske gospodarske komore upućuje Javni poziv za podnošenje kandidatura za izbor predsjednika Hrvatske gospodarske komore, na vrijeme od četiri godine, u mandatnom razdoblju 2018. do 2022. godine.

**II.**

Za predsjednika Hrvatske gospodarske komore može biti izabrana osoba koja osim uvjeta iz članka 37. Statuta Hrvatske gospodarske komore da se radi o uglednom gospodarstveniku ili stručnjaku u području gospodarstvaispunjava i dodatne uvjete:

* hrvatsko državljanstvo i prebivalište na području Republike Hrvatske
* završen integrirani preddiplomski i diplomski sveučilišni studij ili specijalistički diplomski stručni studij, odnosno visoka stručna sprema sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju
* najmanje deset godina radnog staža
* najmanje deset godina uspješnog rada na višim izvršnim ili strateškim upravljačkim pozicijama u gospodarstvu
* aktivno znanje engleskog jezika
* kandidirati se može osoba koja nije kazneno osuđivana za kaznena djela protiv gospodarstva i protiv koje se ne vodi kazneni postupak

**III.**

Osoba koja se kandidira za funkciju predsjednika Hrvatske gospodarske komore dužna je uz prijavu dostaviti:

* domovnicu (presliku ovjerenu kod javnog bilježnika)
* dokaz o odgovarajućem stupnju obrazovanja (preslika diplome ovjerena kod javnog bilježnika)
* fotokopiju radne knjižice ili Potvrdu tijela javne vlasti ili poslodavca iz koje je razvidno da kandidat na rukovodećim poslovima u gospodarstvu ima najmanje deset godina radnog staža, te ukupno najmanje deset godina staža
* dokaz o poznavanju engleskog jezika
* uvjerenje da se ne vodi kazneni postupak (ne starije od 6 mjeseci)
* životopis - u kojem je naznačeno da li se kandidat javlja kao volonter ili profesionalac, opis dosadašnjeg tijeka karijere, te osobito zadnjih deset godina na višim izvršnim ili strateškim pozicijama
* program rada – viziju budućeg rada HGK temeljeno na odredbama Statuta HGK

**IV.**

Prijave na Javni poziv za izbor predsjednika Hrvatske gospodarske komore dostavljaju se u pisanom obliku u zatvorenoj koverti, u roku 8 dana od dana objave Javnog poziva na web stranici Hrvatske gospodarske komore i u najmanje jednom dnevnom listu na nacionalnoj razini, i to na adresu:

**HRVATSKA GOSPODARSKA KOMORA**

**ZAGREB, Rooseveltov trg br. 2**

**sa naznakom „KANDIDATURA ZA PREDSJEDNIKA HRVATSKE GOSPODARSKE KOMORE“**

**V.**

Nepotpune ili nepravovremene kandidature neće se razmatrati.

**VI.**

Javni poziv za izbor predsjednika Hrvatske gospodarske komore objavit će se na web stranici Hrvatske gospodarske komore i u dnevnom tisku (Jutarnji list i Večernji list).